Γνωμοδότηση της Ευρωπαϊκής Οικονομικής και Κοινωνικής Επιτροπής με θέμα την "Πρόταση κανονισμού του Ευρωπαϊκού Κοινοβουλίου και του Συμβουλίου για την τροποποίηση του κανονισμού (ΕΚ) αριθ. 1655/2000 σχετικά με το χρηματοδοτικό μέσο για το περιβάλλον (LIFE)"

(COM(2003) 402 τελικό - 2003/0148 (COD))

(2004/C 10/17)

Στις 16 Ιουλίου 2003 και σύμφωνα με τις διατάξεις του άρθρου 175 της Συνθήκης περί ιδρύσεως της Ευρωπαϊκής Κοινότητας, η Επιτροπή αποφάσισε να ζητήσει τη γνωμοδότηση της Οικονομικής και Κοινωνικής Επιτροπής σχετικά με την ανωτέρω πρόταση.

Το Προεδρείο της Ευρωπαϊκής Οικονομικής και Κοινωνικής Επιτροπής ανέθεσε την προετοιμασία των σχετικών εργασιών στο ειδικευμένο τμήμα "Γεωργία, ανάπτυξη της υπαίθρου, περιβάλλον".

Λόγω του επείγοντος των εργασιών, κατά την 402η σύνοδο ολομέλειας της 24ης και 25ης Σεπτεμβρίου 2003 (συνεδρίαση της 25ης Σεπτεμβρίου), η Ευρωπαϊκή Οικονομική και Κοινωνική Επιτροπή όρισε γενικό εισηγητή τον κ. Chiriaco και υιοθέτησε με 56 ψήφους υπέρ, 1 ψήφο κατά και 1 αποχή την ακόλουθη γνωμοδότηση.

1. Κύρια σημεία της πρότασης της Επιτροπής

Κατά την έγκριση του κανονισμού (ΕΚ) αριθ. 1655/2000 για τη σύσταση χρηματοδοτικού μέσου για το περιβάλλον (LIFE)(1), η Επιτροπή είχε προτείνει, για την εφαρμογή του, τη διαδικασία της επιτροπής διαχείρισης, δεδομένου ότι η επιλογή των έργων ενέχει σοβαρές επιπτώσεις για τον προϋπολογισμό.

1.1. Το Συμβούλιο, με ομοφωνία, απέρριψε την πρόταση της Επιτροπής ως προς την εφαρμοστέα διαδικασία επιτροπής, ενώ όσον αφορά την έγκριση των μέτρων για την εφαρμογή του κανονισμού (ΕΚ) αριθ. 1655/2000, το Συμβούλιο επέλεξε (άρθρο 11, παράγραφος 2) τη διαδικασία της κανονιστικής επιτροπής, που προβλέπεται από το άρθρο 5 της απόφασης 1999/468/ΕΚ.

1.2. Η Επιτροπή υπέβαλε ωστόσο ενώπιον του Δικαστηρίου προσφυγή ακύρωσης της εν λόγω διάταξης.

1.3. Με την απόφασή του της 21ης Ιανουαρίου 2003(2), το Δικαστήριο των Ευρωπαϊκών Κοινοτήτων ακύρωσε το άρθρο 11, παράγραφος 2, του κανονισμού (ΕΚ) αριθ. 1655/2000, θεωρώντας ότι τα μέτρα διαχείρισης για την εφαρμογή ενός προγράμματος με σοβαρές επιπτώσεις στον προϋπολογισμό, υπόκεινται, σύμφωνα με το άρθρο 2, στοιχείο α) της απόφασης 1999/468/ΕΚ, κατ' αρχήν στη διαδικασία της επιτροπής διαχείρισης που ορίζεται στο άρθρο 4 της απόφασης 1999/468/ΕΚ ή, κατά περίπτωση, στη διαδικασία της συμβουλευτικής επιτροπής που ορίζεται στο άρθρο 3 της απόφασης, σύμφωνα με το άρθρο 2, στοιχείο γ) της εν λόγω απόφασης.

1.4. Κατά συνέπεια, η Επιτροπή προτείνει, σύμφωνα με την απόφαση του Δικαστηρίου, να τροποποιηθεί ο κανονισμός (ΕΚ) αριθ. 1655/2000 ως προς την εφαρμοστέα διαδικασία επιτροπής, ήτοι, όσον αφορά την έγκριση των μέτρων εφαρμογής του κανονισμού αριθ. 1655/2000, να αντικατασταθεί η κανονιστική επιτροπή από επιτροπή διαχείρισης.

2. Γενικές παρατηρήσεις

2.1. Η ΕΟΚΕ σημειώνει την απόφαση του Δικαστηρίου και υποστηρίζει την πρόταση της Επιτροπής να αντικατασταθεί, στο πλαίσιο των μέτρων εφαρμογής του κανονισμού (ΕΚ) αριθ. 1655/2000, η κανονιστική επιτροπή από επιτροπή διαχείρισης.

3. Ειδικές παρατηρήσεις

3.1. Η ΕΟΚΕ παρέχει μεν τη στήριξή της, καλεί ωστόσο την Επιτροπή να διασφαλίσει ότι οι εργασίες της επιτροπής διαχείρισης θα χαρακτηρίζονται από διαφάνεια και αποτελεσματικότητα, καθώς και να προωθήσει τη διάδοση των αποφάσεων του εν λόγω οργάνου και, όπου αυτό είναι σκόπιμο, να υιοθετήσει διαδικασίες ευρέων διαβουλεύσεων, στις οποίες να συμμετάσχουν εκπρόσωποι της κοινωνίας των πολιτών.

4. Συμπεράσματα

4.1. Η ΕΟΚΕ εκφράζει την ικανοποίησή της για την πρόταση της Επιτροπής να τροποποιηθεί ο κανονισμός (ΕΚ) αριθ. 1655/2000 ως προς την εφαρμοστέα διαδικασία επιτροπής.

Βρυξέλλες, 25 Σεπτεμβρίου 2003.

Ο Πρόεδρος

της Ευρωπαϊκής Οικονομικής και Κοινωνικής Επιτροπής

Roger Briesch

(1) EE L 192 της 28.7.2000, σ. 1.

(2) Απόφαση του Δικαστηρίου της 21ης Ιανουαρίου 2003 σχετικά με την υπόθεση C-378/00 Επιτροπή κατά Ευρωπαϊκού Κοινοβουλίου και Συμβουλίου, η οποία δεν έχει ακόμη δημοσιευθεί στη Συλλογή.